CELEX: 32013D0130
Language: da
Date: 2013-03-13 00:00:00
Title: 2013/130/EU: Kommissionens gennemførelsesafgørelse af 13. marts 2013 om afvisning af at begrænse en godkendelse af et biocidholdigt produkt, der indeholder indoxacarb, meddelt af Tyskland i overensstemmelse med Europa-Parlamentets og Rådets direktiv 98/8/EF (meddelt under nummer C(2013) 1366)

15.3.2013   
            
            
               DA
            
            
               Den Europæiske Unions Tidende
            
            
               L 72/13
            
         KOMMISSIONENS GENNEMFØRELSESAFGØRELSE
   af 13. marts 2013
   om afvisning af at begrænse en godkendelse af et biocidholdigt produkt, der indeholder indoxacarb, meddelt af Tyskland i overensstemmelse med Europa-Parlamentets og Rådets direktiv 98/8/EF
   (meddelt under nummer C(2013) 1366)
   (Kun den tyske udgave er autentisk)
   (2013/130/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (1), særlig artikel 4, stk. 4, og
   ud fra følgende betragtninger:
   
               (1)
            
            
               Bilag I til direktiv 98/8/EF indeholder en liste over aktive stoffer, der er godkendt på EU-plan til brug i biocidholdige produkter. Ved Kommissionens direktiv 2009/87/EF af 29. juli 2009 om ændring af Europa-Parlamentets og Rådets direktiv 98/8/EF med henblik på at optage indoxacarb som et aktivt stof i bilag I hertil (2) blev det aktive stof indoxacarb godkendt til anvendelse i produkter i produkttype 18: insekticider, acaricider og produkter til bekæmpelse af andre leddyr, jf. bilag V til direktiv 98/8/EF.
            
         
               (2)
            
            
               Ved direktiv 2009/87/EF pålægges medlemsstaterne med henblik på en produktgodkendelse at vurdere eventuelle relevante anvendelsesscenarier, der ikke har været behandlet repræsentativt i risikovurderingen på EU-plan.
            
         
               (3)
            
            
               Selskabet DuPont de Nemours (Deutschland) GmbH (»ansøgeren«) indgav en ansøgning til Det Forenede Kongerige med henblik på godkendelse af et produkt, som indeholder indoxacarb (»det omtvistede produkt«), i overensstemmelse med artikel 8 i direktiv 98/8/EF. Navne og registreringsnummer på det omtvistede produkt i registret over biocidholdige produkter (»R4BP«) er angivet i bilaget til denne afgørelse.
            
         
               (4)
            
            
               Den 28. oktober 2011 godkendte Det Forenede Kongerige det omtvistede produkt til myrebekæmpelse. Ifølge godkendelsen må produktet kun anvendes i og omkring plejehjem, industrianlæg, kontorer, lagerhaller, erhvervskøkkener, hospitaler, skoler, privathospitaler, hoteller, busser, tog, luftfartøjer samt i detailhandelsvirksomheder og erhvervsvirksomheder. I forbindelse med denne godkendelse fastsættes det endvidere, at det omtvistede produkt for så vidt angår områder, hvor foder- eller fødevarevirksomheder håndterer fødevarer eller foder, kun må anvendes til behandling i revner og huller. I godkendelsen fastsættes det, at produktet skal mærkes med følgende instruks: »Do not apply to areas where food/feed, food utensils or food processing surfaces may come into contact with, or be contaminated by the product« (Må ikke anvendes i områder, hvor produktet kan komme i kontakt med eller forurene fødevarer/foder og redskaber eller overflader, som benyttes til fødevareforarbejdning).
            
         
               (5)
            
            
               Den 21. december 2011 indgav ansøgeren en fuldstændig ansøgning til Tyskland om gensidig anerkendelse af den første godkendelse af det omtvistede produkt.
            
         
               (6)
            
            
               Den 23. april 2012, meddelte Tyskland Kommissionen, de øvrige medlemsstater samt ansøgeren sit forslag om at begrænse den første godkendelse efter artikel 4, stk. 4, i direktiv 98/8/EF ved at udelukke fødevarebeskyttelse fra det omtvistede produkts godkendte påtænkte anvendelser.
            
         
               (7)
            
            
               Som begrundelse for meddelelsen anførte Tyskland, at produkter, der anvendes til fødevarebeskyttelse, i dette tilfælde er omfattet af Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (3) og derfor er undtaget fra anvendelsesområdet for direktiv 98/8/EF, hvis den beskyttede fødevare består af planter eller planteprodukter som defineret i artikel 3, nr. 5) og 6), i forordning (EF) nr. 1107/2009.
            
         
               (8)
            
            
               Kommissionen opfordrede de andre medlemsstater og ansøgeren til skriftligt at fremsætte bemærkninger til meddelelsen inden 90 dage i overensstemmelse med artikel 27, stk. 1, i direktiv 98/8/EF. Det Forenede Kongerige, Frankrig og Spanien indsendte bemærkninger inden fristens udløb. Meddelelsen blev også drøftet af Kommissionens repræsentanter og repræsentanter fra medlemsstaternes kompetente myndigheder vedrørende biocidholdige produkter på mødet i gruppen for produktgodkendelse og lettere gensidig anerkendelse den 22.-23. maj 2012, hvor ansøgeren var til stede.
            
         
               (9)
            
            
               Da det ikke bestrides, at det omtvistede produkt er omfattet af definitionen af et biocidholdigt produkt i artikel 2, stk. 1, litra a), i direktiv 98/8/EF, bør det alene undersøges, om produktet alligevel er udelukket fra anvendelsesområdet for direktiv 98/8/EF i medfør af artikel 1, stk. 2, litra r), i samme direktiv i forbindelse med visse anvendelser, og i dette tilfælde ville disse særlige anvendelser kræve en supplerende godkendelse i henhold til forordning (EF) nr. 1107/2009.
            
         
               (10)
            
            
               Det fremgår af artikel 2, stk. 1, litra a), i forordning (EF) nr. 1107/2009, at forordningen ikke finder anvendelse på produkter, hvis hovedformål må anses for at være af hygiejnemæssig karakter snarere end beskyttelse af planter eller planteprodukter.
            
         
               (11)
            
            
               Det omtvistede produkt er bl.a. bestemt til anvendelse som insekticid mod myrer i erhvervskøkkener. En mulig hensigt med en sådan anvendelse kan være at beskytte planteprodukter som defineret i artikel 3, nr. 6), i forordning (EF) nr. 1107/2009, der kan indeholde fødevarer.
            
         
               (12)
            
            
               Det omtvistede produkt er også bestemt til en lang række andre anvendelsesområder, hvor det ikke anvendes til at beskytte fødevarer, der består af planter eller planteprodukter. Desuden gælder det, at selv anvendelsen i erhvervskøkkener ikke kan anses for primært at være bestemt til beskyttelse af et planteprodukt: For det første må det omtvistede produkt ikke anvendes direkte på fødevarer eller indirekte komme i kontakt med fødevarer ved anvendelse i tomme faciliteter. For det andet er hovedparten af produkter, som håndteres i et erhvervskøkken, ikke planteprodukter (4). For det tredje har andre medlemsstater end Tyskland underrettet Kommissionen om, at det omtvistede produkt anvendes i køkkener for at overholde de almindelige hygiejnebestemmelser ifølge bilag II til Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (5) for alle produktions-, forarbejdnings- og distributionsled.
            
         
               (13)
            
            
               Eftersom hovedformålet med det omstridte produkt snarere er hygiejne end beskyttelse af planter eller planteprodukter, er produktet ikke udelukket fra at være omfattet af direktiv 98/8/EF i henhold til artikel 1, stk. 2, litra r), i samme direktiv, hvad angår anvendelsen i erhvervskøkkener. Kommissionen finder derfor, at de begrænsninger, som Tyskland anmoder om, ikke er berettiget med den anførte begrundelse.
            
         
               (14)
            
            
               Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
            
         VEDTAGET DENNE AFGØRELSE:
   Artikel 1
   Forslaget fra Tyskland om at begrænse en godkendelse meddelt af Det Forenede Kongerige den 28. oktober 2011 af det produkt, der er anført i bilaget, ved at undtage fødevarebeskyttelse fra de godkendte påtænkte anvendelser af produktet, afvises.
   Artikel 2
   Denne afgørelse er rettet til Forbundsrepublikken Tyskland.
   
      Udfærdiget i Bruxelles, den 13. marts 2013.
      
         
            På Kommissionens vegne
         
         Janez POTOČNIK
         
            Medlem af Kommissionen
         
      
   
   
      (1)  EFT L 123 af 24.4.1998, s. 1.
   
      (2)  EUT L 198 af 30.7.2009, s. 35.
   
      (3)  EUT L 309 af 24.11.2009, s. 1.
   
      (4)  Se i den forbindelse en offentliggjort vejledning, som er aftalt mellem Kommissionen og medlemsstaternes kompetente myndigheder om direktivet om biocidprodukter 98/8/EF og Rådets direktiv om plantebeskyttelsesmidler 91/414/EØF (EUT L 230 af 19.8.1991, s. 1) med titlen »Borderline between Directive 98/8/EC concerning the placing on the market of Biocidal product and Directive 91/414/EEC concerning the placing on the market of plant protection products«, der står til rådighed på websiden http://ec.europa.eu/food/plant/protection/evaluation/borderline_en.htm.
   
      (5)  EUT L 139 af 30.4.2004, s. 1.
   
      BILAG
      Produkt, for hvilket et forslag fra Tyskland om at begrænse den godkendelse, der er givet i henhold til artikel 4 i direktiv 98/8/EF, er blevet afvist:
      
                  Produktnavn i Det Forenede Kongerige
               
               
                  Det Forenede Kongeriges referencenummer i registret over biocidholdige produkter
               
               
                  Produktnavn i Tyskland
               
               
                  Tysklands referencenummer i registret over biocidholdige produkter
               
            
                  DuPont Advion Ant Gel 0,05 %
               
               
                  2010/1949/4987/UK/AA/5945
               
               
                  Advion® Ameisen Gel
               
               
                  2011/1949/4987/DE/MA/28005